《狗肉贵》
清代·王润生

人肉贱，狗肉贵。人肉斤百钱，狗肉五倍费，奇货之居祗为一皇帝。

岐王劫驾归凤翔，梁王迎銮出汴梁。岐王不敌梁王强，重围久困军无粮。

梁人饱欲死，岐人饥欲死，雀鼠俱空父食子。狗肉之贵贵倍人，人肉之贱贱过豕。

贵狗肉，贱人肉，梁王岐王互逞毒，皇帝日食惟不托。

朱三篡逆万段不蔽辜，茂贞考终一生造何福。

作者简介：字慰三，号友红，家枚从叔，廪贡生，候选训导，壬午科本省乡试堂备。著有《拙好轩诗稿》《五代史乐府》及《懒宜巢文草》、《茗余杂谈》。邑志文苑传。清道光二十九年生，光绪三十年卒。